CELEX: 32019D0054
Language: bg
Date: 2019-01-09 00:00:00
Title: Решение за изпълнение (ЕС) 2019/54 на Комисията от 9 януари 2019 година относно валидността на определена обвързваща тарифна информация (нотифицирано под номер С(2019) 142)

14.1.2019   
               
               
                  BG
               
               
                  Официален вестник на Европейския съюз
               
               
                  L 10/71
               
            
         РЕШЕНИЕ ЗА ИЗПЪЛНЕНИЕ (ЕС) 2019/54 НА КОМИСИЯТА
         от 9 януари 2019 година
         относно валидността на определена обвързваща тарифна информация
         
            
               (нотифицирано под номер С(2019) 142)
            
         
         (само текстът на полски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 34, параграф 11 и член 37, параграф 2, буква а) от него,
         след като се консултира с Комитета по Митническия кодекс,
         като има предвид, че:
         
                     (1)
                  
                  
                     Решението, отнасящо се до посочената в приложението обвързваща тарифна информация (ОТИ), включва тарифно класиране, което е несъвместимо с Комбинираната номенклатура (КН), съдържаща се в приложение I към Регламент (ЕИО) № 2658/87 на Съвета (2). По-специално, ОТИ е несъвместима с общите правила за тълкуване на КН и формулировката на код по КН 2833 11 00 във връзка със забележка 1 към глава 25 от нея и формулировката на код по КН 2530 90 00.
                  
               
                     (2)
                  
                  
                     В забележка 1 към глава 25 от КН е предвидено, че позициите от посочената глава включват само необработени продукти или продукти, обработени чрез ограничен брой механични или физични способи (с изключение на кристализация), но не и продуктите, които са печени, калцинирани, получени в резултат на смесване или подложени на друг вид по-напреднала обработка от посочената във всяка позиция.
                  
               
                     (3)
                  
                  
                     Продуктът, обхванат от посочената в приложението ОТИ, е идентичен по своите обективни характеристики и свойства с продукта, описан в становище за класиране 2530.90/2 на Комитета по Хармонизираната система (КХС) към СМО като „свободно подвижен бял прах, съдържащ тегловно повече от 99,2 % безводен динатриев сулфат, получен само чрез механично събиране на тенардит (безводен динатриев сулфат), формиран по естествен начин на открито върху повърхността на мирабилит (динатриев сулфат декахидрат), кристализирал в солни разтвори в естествени езера поради ниските температури през зимата. Преди опаковане продуктът преминава през сито с широчина на отворите 0,65 mm.“ В посоченото становище за класиране на КХС към СМО продуктът попада в подпозиция 2530 90 от Хармонизираната система, съответстваща на подпозиция 2530 90 00 от Комбинираната номенклатура.
                  
               
                     (4)
                  
                  
                     Този продукт, събиран механично, е в необработено състояние. От формулировката на забележка 1 към глава 25 става ясно, че се изключва само кристализацията, настъпила в резултат на човешка дейност. При разглеждания продукт кристализацията протича по естествен път, без никаква човешка намеса. Изпомпването на водата от една част на солния разтвор в естественото езеро към друга (където реално протича кристализацията) не може да се счита за преработка на суровина по смисъла на забележка 1 към глава 25, тъй като представлява само процес на транспортиране. Вследствие на това тарифното класиране на продукта, обхванат от посочената в приложението ОТИ, не съответства на код по КН 2530 90 00, по-специално в контекста на становище за класиране 2530.90/2 на КХС към СМО.
                  
               
                     (5)
                  
                  
                     По силата на Решение 87/369/ЕИО (3) на Съвета Съюзът е договаряща страна по Международната конвенция по Хармонизираната система за описание и кодиране на стоките (известна като „Хармонизираната система“ или „ХС“), изготвена от Съвета за митническо сътрудничество (известен като „Световната митническа организация“ или „СМО“). Комитетът по ХС към СМО одобрява становищата за класиране, които изготвя и които представляват инструменти за предоставяне на насоки за тарифните мерки на Съюза.
                  
               
                     (6)
                  
                  
                     На 58-ата си сесия през октомври 2016 г. КХС одобри становище за класиране на продукт, идентичен с продукта, обхванат от посочената в приложението ОТИ, в подпозиция по ХС 2530.90 (становище за класиране 2530.90/2 на КХС към СМО).
                  
               
                     (7)
                  
                  
                     С оглед на еднаквото тълкуване и прилагане на Хармонизираната система на международно равнище и като се има предвид, че решението е в съответствие с формулировката на подпозиция по ХС 2530.90, Съюзът следва да прилага това становище за класиране, изготвено от КХС към СМО.
                  
               
                     (8)
                  
                  
                     В Съобщение на Комисията в приложение на член 34, параграф 7, буква а), подточка iii) от Регламент (ЕС) № 952/2013 относно решения, отнасящи се до обвързваща информация, взети от страна на данъчните органи на държавите членки, относно класирането на стоките в митническата номенклатура (информация 2017/C 128/01) (4), е посочено, наред с другото, становище за класиране 2530.90/2 на КХС към СМО. Вследствие на това митническите органи са длъжни да отменят решения, отнасящи се до обвързваща информация, ако вече не са съвместими с тълкуването на митническата номенклатура в резултат на, наред с другото, становища за класиране, приети от Съвета за митническо сътрудничество.
                  
               
                     (9)
                  
                  
                     За да се осигури правилно и еднакво тарифно класиране на стоки, посочената в приложението ОТИ следва да бъде отменена. Митническият орган, издал информацията, следва да я отмени във възможно най-кратък срок след нотифицирането на настоящото решение и да уведоми Комисията за това,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Обвързващата тарифна информация, посочена в колона 1 на таблицата в приложението и издадена от митническия орган, посочен в колона 2 на същата таблица, отнасяща се до тарифното класиране, посочено в колона 3 от таблицата, се отменя съответствие с параграф 2.
            
            
               2.   Митническият орган, посочен в колона 2 на таблицата в приложението, отменя обвързващата тарифна информация, посочена в колона 1 на таблицата, и уведомява за това титуляря във възможно най-кратък срок, но във всеки случай не по-късно от 10 дни от нотифицирането на настоящото решение.
            
            
               3.   Когато митническият орган отмени обвързващата тарифна информация и уведоми титуляря в съответствие с параграф 2, той уведомява Комисията за това.
            
         
         
            Член 2
            Адресат на настоящото решение е Република Полша.
         
         
            Съставено в Брюксел на 9 януари 2019 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и Митнически Съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
         
            (3)  Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).
         
            (4)  ОВ C 128, 22.4.2017 г., стр. 1.
      
      
         
            ПРИЛОЖЕНИЕ
            
                        Обвързващата тарифна информация — референтен номер
                     
                     
                        Митнически орган
                     
                     
                        Тарифно класиране
                     
                  
                        1
                     
                     
                        2
                     
                     
                        3
                     
                  
                        PL PL-WIT-2016-00758
                     
                     
                        
                                    Dyrektor Izby Administracji Skarbowej w Warszawie
                                 
                              
                                    ul. Felińskiego 2 B
                                 
                              
                                    01-513 Warszawa
                                 
                              
                                    [Варшава, Полша]
                                 
                              
                     
                        2833 11 00